Blanár, Juraj, podpredseda NR SR (2021-09-21):
Ďakujem. Ctená snemovňa, netušili sme, že po 77 rokoch budeme otvárať túto otázku v Národnej rade Slovenskej republiky týkajúcu sa Múzea Slovenského národného povstania, ktoré bolo zriadené a vytvorené pri 10. výročí ukončenia druhej svetovej vojny. Avšak museli sme k tomu pristúpiť, pretože je tu snaha múzeum dostať s... riad... zo zriaďovateľskej pôsobnosti ministerstva kultúry počas tejto vlády do zriaďovateľskej pôsobnosti ministerstva obrany. Bolo tu množstvo vlád od ’89. roku aj od vzniku samostatnej Slovenskej republiky v roku 1993 a žiadna si nedovolila nejakým spôsobom siahnuť na múzeum a začať ho trhať na kusy, tak ako to v súčasnosti sa snaží táto koalícia s odôvodnením, že však múzeu bude lepšie, keď bude pod Vojenským historickým ústavom, ktorý vznikol v roku 1994, lebo tam bude viacej peňazí, a že mu bude lepšie. Na toto sa nemôžeme pozerať a vnímame to ako naozaj dehonestáciu nielen múzea, ale aj samostatne... samotnej myšlienky Slovenského národného povstania, pretože ten prístup k múzeu je aj prístup k Slovenskému národnému povstaniu, ktoré patrí neoddeliteľne do súčasti a do príbehu súčasnej Slovenskej republiky. Ozbrojeným výstupom proti fašizmu sa naši predkovia postavili na stranu mieru a záchranu ľudskosti. A hoci sa bývalý režim snažil vykresliť SNP iba ako komunistickú záležitosť, išlo o celonárodné spojenie ľudí rôznych vierovyznaní, rôzneho politického zamerania, a dokonca sa k nemu pridali nielen Slováci, ale aj iné národy. V roku 1955 vzniklo Múzeum Slovenského národného povstania a až dodnes sme boli presvedčení o tom, že ide o celospoločenskú zhodu naprieč politickým spektrom rôznych strán. Dokonca ani predstavitelia strany ĽSNS neprišli s tým, že by chceli toto múzeum zrušiť, obmedziť jeho právnu subjektivitu alebo ho degradovať zaradením o niekoľko úrovní vyššie, v úvodzovkách. Múzeum Slovenského národného povstania je štátnou príspevkovou organizáciou. Má právnu subjektivitu a jeho zriaďovateľom je v súčasnosti ministerstvo kultúry. (Ruch v sále a zaznievanie gongu.) A okrem svojho prezentačného, vedeckého a archívneho poslania plní aj úlohu prevádzkovateľa expozície v zahraničí, v Osvienčime. Rozhodnutie ministra Naďa s nekompetentným súhlasom ministerky Milanovej, že zriadi Múzeum Slovenského národného povstania pod Vojenský historický ústav, môže na prvé počutie znieť ako dobrý krok. Ale ak si uvedomíme, že nie je ústav ako ústav, tak už ide o mimoriadne neodborné rozhodnutie. Na Slovensku funguje Ústav pamäti národa, ale ten nemožno zrovnávať s Vojenským historickým ústavom. Ústav pamäti národa vznikol na základe zákona. Ide o nezávislú verejnoprávnu inštitúciu. Vojenský historický ústav vznikol po zrušení oddelenia vojenských dejín Slovenska rozhodnutím ministra obrany. A nielenže nejde o verejnoprávnu inštitúciu (ruch v sále a zaznievanie gongu), nemá právnu subjektivitu, ale je podriadené riaditeľovi sekcie sociálnych služieb ministerstva obrany. Dokonca medzi jeho úlohy patrí napríklad aj príprava návrhov vystúpení ministra odba... obrany na podujatiach súvisiacich s vojenskou historickou problematikou, takže preložené do možno zrozumiteľnejšieho jazyka, že pán minister Naď chce mať azda Múzeum Slovenského národného povstania aj nato pod sebou, aby mu chystalo prejavy. To azda nie. Vnímame to ako absolútny prejav nekultúrnosti voči slovenskej histórii, neúcty voči bojovníkom za slobodu a rovnako aj neúcty zo strany ministra Naďa a pani ministerky Milanovej. Takže, vážení páni ministri za OĽANO, ak by ste teda chceli pomôcť Múzeu Slovenského národného povstania, tak podporte, koalícia, tento zákon, ktorý predkladáme, kde zo Slovenského národného povstania, čiže Múzea Slovenského národného povstania vytvoríme samostatnú verejnoprávnu inštitúciu, ako je aj napríklad Ústav pamäti národa. Múzeum Slovenského národného povstania má totiž medzi svojimi úlohami aj aktivity, ktoré vysoko prekračujú zameranie kultúrne, hoci patrí pod ministerstvo kultúry, i vojenské, ak by patrilo pod ministerstvo obrany. Má totiž okrem iného aj dokumentovať pojovno... povojnové súdne procesy či rehabilitácie povstalcov. Ak s takýmto riešením títo dvaja OĽANO ministri neprídu a neprišli, tak sme prišli my s týmto návrhom a predkladáme ho do parlamentu. Ale SMER – sociálna demokracia má iný postoj ako títo ministri k SNP. Vždy sme sa hrdo hlásili a dôstojne sme si uctievali túto dejinnú udalosť a vždy sme ju mali v úcte. Vždy sme jasne hovorili, že sme protifašisticky orientovaní, a preukazujeme to, aj práve čo sa týka postavenia SNP a aj múzea. Je to v množstvách našich prejavov, ale aj v postojoch pri rôznych situáciách, nielen oslavách. Nesmie sa totiž zabudnúť a mal by sa zdôrazňovať aj národnoštátny rozmer Povstania, pretože na SNP naväzoval Košický vládny program, v ktorom bolo uznané právo Slovákov na to, aby boli pánmi na svojom území, aby mohli riadiť Slovenskú republiku Slováci. Rovnako boli v tomto dokumente dávaní Slováci za príklad českému národu v hrdinskom boji proti okupantom. A na úplný záver ešte jedna myšlienka, ktorej sa však desím. Premýšľali sme nad tým, prečo tak minister Naď silou-mocou túži po Múzeu Slovenského národného povstania. A tak sme si spomenuli na jeho výrok, presnejšie na výrok lídra OĽANO pána Matoviča, ktorý sníva o tom, keď v jednej chvíli pri počas tlačovej besedy dostal otázku, že koľko chce mať OĽANO členov, tak hneď zo seba dostal, že toľko ako NSDAP, rozumejte toľko ako Hitlerova NSDAP. Ak niekto ako prvé povie takéto niečo, potom čo má na mysli? Dodnes to nevysvetlil, novinári sa ho viacej o tom nepýtali. Ale toto je pre nás absolútne neprijateľné. A preto nedovolíme, aby sa nejakým spôsobom tu niekto snažil o prepisovanie dejín, a prichádzame s týmto návrhom, ktorý je úplne normálny a, by som povedal, prejavom úcty k Slovenskému národnému povstaniu, že Slovenské národné povstanie prostredníctvom Múzea Slovenského národného povstania povýšime a vytvoríme z toho verejnoprávnu inštitúciu samostatnú, tak ako je to dnes v prípade Ústavu pamäti národa. (Ruch v sále.) Vážené panie poslankyne, páni poslanci, chcem vás poprosiť o podporu tohto návrhu zákona. Ak máte nejaké otázky k tomu, ako sme koncipovali napríklad zloženie správnej rady alebo zloženie kontrolných orgánov, tak môžeme o tom diskutovať. Je to otázka politickej dohody. Avšak myslíme si, že Múzeum Slovenského národného povstania za týchto okolností, ktoré nastavila táto koalícia, by malo mať samostatný štatút a malo by byť samostatnou verejnoprávnou inštitúciou, s ktorou sa nebude takýmto spôsobom dehonestujúco pohadzovať, ako to dnes predstavujú dvaja ministri koalície presne za hnutie OĽANO, pán Naď a pani Milanová. Ďakujem veľmi pekne za pozornosť.